Nağdəli Xəlilov

Nağdəli Xəlil oğlu Xəlilov — Azərbaycan təsviri sənətinin tanınmış nümayəndələrindən biri.

 Həyatı 
1 iyun 1946-cı ildə Ermənistanın Masis rayonunun Qəmərli kəndində anadan olmuşdur. 1972-ci ildə Əzim Əzimzadə adına Rəssamlıq Məktəbini, 1980-ci ildə isə Tbilisi Dövlət Rəssamlıq Akademiyasını bitirmişdir.

Nağdəli Xəlilov 1984-cü ildən Azərbaycan Rəssamlar İttifaqının üzvü olmuşdur. 1988-ci ildən etibarən ümumittifaq, beynəlxalq və respublika sərgilərinin fəal iştirakçısı olmuşdur. Onun əsərləri Türkiyə, Gürcüstan, Almaniya, Amerika, Çexoslovakiya, ərəb ölkələri və Azərbaycanda nümayiş olunmuşdur.

 Yaradıcıllığı 
Rəssamın yaradıcılığı həm mənzərə, həm portret, həm də tarixi və dini mövzuları əhatə edir. Əsərləri arasında "Tək ağac", "Heyva ağacı", "Nar ağacı", "İki ağac" kimi mənzərələr, "Nəsrəddin Tusi", "Cəlaləddin Rumi", "Şəhriyar", "Xəstə Qasım", "Heyran xanım", "İrəvan xanı Hüseynxan", "Füzuli", "Mir Möhsün Nəvvab" kimi portretlər və "Qurtuluş ağacı", "Dinin əsasları", "İlk İslam Akademiyası", "Adəm və Həvva", "Kəbə", "Mirac", "Hicrət", "İlk İslam həmrəyliyi" kimi tarixi və dini mövzulu əsərlər yer alır.

Nağdəli Xəlilov 2009-cu ildə "Yeni Era" Dünya Rəssamlıq Akademiyasına müxbir üzv, 2011-ci ildə isə həmin akademiyanın həqiqi üzvü seçilmiş və akademik adı almışdır.

Təəssüf ki, Nağdəli Xəlilov 2025-ci ilin mart ayında 79 yaşında vəfat etmişdir. Onun ölüm səbəbi beyinə qan sızması və oksigen çatışmazlığı olmuşdur. Rəssam Mərdəkan qəbiristanlığında dəfn edilmişdir.

 Töhfələr 
Nağdəli Xəlilovun zəngin yaradıcılığı və sənətə verdiyi töhfələr Azərbaycan təsviri sənətində əhəmiyyətli yer tutur. Onun əsərləri milli-mənəvi dəyərlərin təbliğində və sənət tariximizin zənginləşdirilməsində mühüm rol oynamışdır.

 İstinadlar